b'\n_START_ARTICLE_\n\xc5\xbdeljko Rohatinski\n_START_PARAGRAPH_\n\xc5\xbdeljko Rohatinski (Zagreb, 3. sije\xc4\x8dnja 1951.) hrvatski ekonomist i \xc4\x8detvrti guverner Hrvatske narodne banke, u razdoblju od 2000. do 2012. godine, \xc5\xa1to ga \xc4\x8dini guvernerom sa najdu\xc5\xbeim mandatom na \xc4\x8delu sredi\xc5\xa1nje banke.\n_START_SECTION_\nObrazovanje\n_START_PARAGRAPH_\nOsnovnu i srednju \xc5\xa1kolu zavr\xc5\xa1io je u Zagrebu. Diplomirao je na Ekonomskom fakultetu u Zagrebu 1974. godine, gdje je i doktorirao 1988. godine na temu "Uloga, ciljevi i metode ekonomske politike i problem ro\xc4\x8dnosti".\n_START_SECTION_\nPoslovna karijera\n_START_PARAGRAPH_\nPoslovnu karijeru zapo\xc4\x8deo je kao pripravnik u Republi\xc4\x8dkom zavodu za dru\xc5\xa1tveno planiranje 1974. godine, da bi 1989. godine bio imenovan generalnim direktorom Zavoda. Godine 1990. postao je voditeljem Odjela za makroekonomsku analizu i politiku Ekonomskog instituta u Zagrebu, kojim je rukovodio do 1998. godine, kada je pre\xc5\xa1ao na mjesto glavnog ekonomista Privredne banke Zagreb._NEWLINE_Na tom mjestu radi do travnja 2000. godine, kada preuzima mjesto direktora za makroekonomske analize koncerna Agrokor, a 12. srpnja iste godine imenovan je guvernerom HNB-a odlukom Zastupni\xc4\x8dkog doma Hrvatskog sabora. Hrvatski sabor povjerio je 7. srpnja 2006. godine drugi \xc5\xa1estogodi\xc5\xa1nji mandat dr. Rohatinskom. Mnogi ekonomski stru\xc4\x8dnjaci nagla\xc5\xa1avaju da je upravo HNB na \xc4\x8delu s Rohatinskim odradio posao za cijelu dr\xc5\xbeavu i spasio je od financijske krize i nestabilnosti.\n_START_SECTION_\nNagrade i objavljenje knjige\n_START_PARAGRAPH_\nGuverner Rohatinski je dobitnik nekoliko me\xc4\x91unarodnih stipendija, me\xc4\x91u kojima i Fulbrightove, autor je vi\xc5\xa1e znanstvenih i stru\xc4\x8dnih \xc4\x8dlanaka, knjige "Vremenska dimenzija ekonomske aktivnosti dru\xc5\xa1tva" te suautor knjige "A Road to Low Inflation"._NEWLINE_Dobitnik je nagrade udru\xc5\xbeenja guvernera europskih nacionalnih banaka kao najbolji guverner (Central European Annual Awards for Excellence)._NEWLINE_Godine 2007. tvrtka Lex Info u kategoriji za najuglednijeg financijskog stru\xc4\x8dnjaka je proglasila dr. Rohatinskog._NEWLINE_Godine 2008. Hrvatska udruga za odnose s javno\xc5\xa1\xc4\x87u dodjeljuje dr. Rohatinskom nagradu najbolji komunikator me\xc4\x91u osobama iz hrvatskog javnog \xc5\xbeivota._NEWLINE_Hrvatski tiskani dnevnik Jutarnji list proglasio je Rohatinskog za osobu 2008. godine jer je poduzetim mjerama za vrijeme globalne gospodarske krize spasio hrvatski financijski sustav od sloma te postao jedan od ljudi s najvi\xc5\xa1im stupnjem vjerodostojnosti i integriteta na hrvatskoj javnoj sceni._NEWLINE_Mjese\xc4\x8dnik The Banker, koji pripada publikacijama grupe najutjecajnijih europskih financijskih novina Financial Times, dodijelio je dr. \xc5\xbdeljku Rohatinskom dva priznanja za 2008. godinu - priznanje najboljeg guvernera Europe i najboljeg centralnog bankara godine 2008. u globalnim razmjerima.\n_START_SECTION_\nPrivatni \xc5\xbeivot\n_START_PARAGRAPH_\nDr. \xc5\xbdeljko Rohatinski je o\xc5\xbeenjen i ima dvoje punoljetne djece. U slobodno vrijeme rado igra \xc5\xa1ah i tenis. Ljubitelj je stripa Alan Ford i grupe Rolling Stones, a omiljeni film mu je Lovac na jelene.'